AOT คาดสงกรานต์ปีนี้จะมีผู้โดยสารกว่า 3.5 ล้านคน เพิ่มจากปีก่อน 23.4%
AOT คาดสงกรานต์ปีนี้จะมีผู้โดยสารกว่า 3.5 ล้านคน เพิ่มจากปีก่อน 23.4%
9 เม.ย. 2558

นายนิรันดร์ ธีรนาทสิน กรรมการ AOT รักษาการผู้อำนวยการใหญ่ฯ บริษัท ท่าอากาศยานไทย จำกัด (มหาชน) หรือ AOT เปิดเผยว่า ทอท.คาดการณ์ปริมาณการจราจรทางอากาศช่วงเทศกาลสงกรานต์ปี 2558 จะมีจำนวนผู้โดยสาร 3,564,878 คน เที่ยวบินจำนวน 22,224 เที่ยวบิน โดย ทอท.ได้เตรียมความพร้อมในการให้บริการและอำนวยความสะดวกผู้โดยสารไว้เรียบร้อยแล้ว
โดยในช่วงเทศกาลสงกรานต์จะมีนักท่องเที่ยวเดินทางมาท่องเที่ยวยังประเทศไทยจำนวนมาก โดยท่าอากาศยานหลัก 6 แห่งที่ ทอท.ดูแลอยู่ ได้แก่ ท่าอากาศยานสุวรรณภูมิ(ทสภ.), ท่าอากาศยานดอนเมือง(ทดม.), ท่าอากาศยานเชียงใหม่(ทชม.), ท่าอากาศยานแม่ฟ้าหลวง เชียงราย(ทชร.), ท่าอากาศยานภูเก็ต(ทภก.) และท่าอากาศยานหาดใหญ่(ทหญ.) ได้คาดการณ์ปริมาณการจราจรทางอากาศผ่านท่าอากาศยานทั้ง 6 แห่งระหว่างวันที่ 9-19 เมษายน 2558 จะมีผู้โดยสารประมาณ 324,080 คนต่อวัน เพิ่มขึ้นร้อยละ 23.4 มีเที่ยวบิน 2,021 เที่ยวบินต่อวัน เพิ่มขึ้นร้อยละ 13.3 เมื่อเทียบกับช่วงเดียวกันของปีก่อน โดยที่ ทสภ.จะมีผู้โดยสารประมาณ 160,531 คนต่อวัน เพิ่มขึ้นร้อยละ 16.9,ทดม.จะมีผู้โดยสาร 88,625 คนต่อวัน เพิ่มขึ้นร้อยละ 47.2 เที่ยวบิน 615 เที่ยวบินต่อวัน เพิ่มขึ้นร้อยละ 29.5
สำหรับท่าอากาศยานภูมิภาคคาดว่าจะมีปริมาณการจราจรทางอากาศมากเช่นกัน คือ ที่ ทภก.คาดว่าจะมีผู้โดยสาร 33,274 คนต่อวัน ลดลงร้อยละ 1.5 (เนื่องจากปัจจุบันรอสายการบินขอทำการบินเที่ยวบินแบบเช่าเหมาลำ) มีเที่ยวบิน 218 เที่ยวบินต่อวัน เพิ่มขึ้นร้อยละ 0.5 รองลงมา คือ ทชม.คาดว่าจะมีผู้โดยสาร 21,780 คนต่อวัน เพิ่มขึ้นร้อยละ 21.4 มีเที่ยวบิน 176 เที่ยวบินต่อวัน เพิ่มขึ้นร้อยละ 22.3 ส่วนที่ ทหญ.จะมีผู้โดยสาร 13,020 คนต่อวัน เพิ่มขึ้นร้อยละ 43 มีเที่ยวบิน 68 เที่ยวบินต่อวัน ลดลงร้อยละ 1.4 และที่ ทชร.จะมีผู้โดยสาร 6,849 คนต่อวัน เพิ่มขึ้นร้อยละ 61.8 และมีเที่ยวบิน 38 เที่ยวบินต่อวัน เพิ่มขึ้นร้อยละ 15.3
นายนิรันดร์ กล่าวว่า ทอท.เตรียมปล่อยแถวการปฏิบัติการในการอำนวยความสะดวกและรักษาความปลอดภัยให้ผู้โดยสารช่วงเทศกาลสงกรานต์ ซึ่งที่ ทสภ.จะจัดในวันที่ 10 เมษายน 2557 และตั้ง “ศูนย์ปฏิบัติการท่าอากาศยาน Airport Operation Center : AOPC” บริเวณชั้น 4 อาคารผู้โดยสาร โทร.0-2132-9950 และ 0-2132-9951 ส่วนที่ ทดม.และท่าอากาศยานภูมิภาคของ ทอท.มีการตั้งศูนย์ปลอดภัยคมนาคมเพื่อเป็นศูนย์กลางในการประสานงาน โดยมีหมายเลขติดต่อ คือ ทดม. โทร. 0-2535-1616 ทชม.โทร. 0-5392-2205 ทชร.โทร. 0-5379-8180 ทภก.โทร.0-7635-1009 และ 0-7635-1191 และ ทหญ.โทร. 0-7422-7137 และ 0-7422-7777 หรือสามารถติดต่อ AOT Call Center ที่หมายเลข 1722
สำหรับการเตรียมความพร้อมด้านการให้บริการ สิ่งอำนวยความสะดวก และความปลอดภัย เพื่อรองรับการเดินทางของนักท่องเที่ยวในช่วงเวลาดังกล่าวตลอด 24 ชั่วโมงนั้น ในส่วนของ ทสภ.ได้จัดให้มีเจ้าหน้าที่ปฏิบัติงานอย่างเพียงพอประจำทุกจุด รวมทั้งจัดเจ้าหน้าที่ Airport Ambassador ประจำพื้นที่ต่างๆ ในอาคารผู้โดยสารโดยจะให้บริการในรูปแบบ Walking Staff คือมีเจ้าหน้าที่ล่ามแปลภาษาต่างๆ 5 ภาษา ได้แก่ ภาษาจีน ภาษาญี่ปุ่น ภาษาเกาหลี ภาษารัสเซีย และภาษาฝรั่งเศส/ภาษาอาหรับ และจัดเตรียมรถเข็นกระเป๋าให้มีจำนวนเพียงพอต่อการใช้งานโดยกระจายตามจุดต่างๆ อย่างทั่วถึง ส่วน ทดม. ทภก. ทชม. ทหญ.และ ทชร. นั้น ทอท.ได้จัดเตรียมเจ้าหน้าที่ปฏิบัติงานเพื่อรองรับจำนวนผู้โดยสารที่มาใช้บริการเช่นเดียวกัน ในด้านการรักษาความปลอดภัยได้เพิ่มเจ้าหน้าที่บริเวณจุดตรวจค้นบุคคล จุดตรวจยานพาหนะ เข้า-ออก เพื่อตรวจตราอย่างเข้มงวด ทั้งนี้สามารถศึกษาข้อมูลมาตรการการรักษาความปลอดภัยก่อนการเดินทางได้ที่ www.airportthai.co.th